Elijah Ngurare

**Tjitunga Elijah Ngurare** (o o tshotsweng ka Phatwe a le masome mabedi le borobabobedi ngwaga wa 1970) ke mopolotiki wa kwa Namibia, gape ke morutuntshi o e leng tonakgolo ya Namibia ya gompieno. Ke leloko le mo ema nokeng wa SWAPO, phathi e e busang ya Namibia, o tlhatlogile maemo ka go simolola kwa lekgotleng la banana la SWAPO,pele a bereka e le mokwaledi wa ditlhaeletsanyo, go gasa mafoko le go gwetlha batho go tswa ka 2002,pele ga a nna mokwaledi mogolo ka 2007. O nnile mo maemong a go fitlhelela ka 2015, fa a ne a lelekwa mo phathing.

O berekile e le morutuntshi kwa University of Namibia morago a nna mookamedi wa lephata la temothuo, Ka Mopitlo a le masome mabedi le motso ngwaga wa 2025,tautona Netumbo-Nandi Ndaitwah o ne a mo thapa go nna tonakgolo wa lefatshe la Namibia.

## Botshelo jwa a le mmotlana le thuto
Ngurare o tshotswe ka Phatwe a le masome mabedi le borobabobedi ngwaga wa 1970 kwa Nkurenkuru kwa Kavango, kwa e neng e le South West Africa ka nako eo, mo lolwapeng lwa boesengmang ka nako ya ntwa ya molelwane wa Aforika Borwa. Rraagwe o ne a na le basadi ba bangwe ba le bane, mmaagwe e le ene o mmotlana mo botsalanong joo. Fa a le mosimanyana, o ne a tlhokomela dikgomo tsa ga rraagwe le dipudi jaaka basimane ba bangwe ka nako eo. Ke ene a motona mo baneng ba ga mmaagwe ba ba borobabongwe.

Ngurare o tsene sekoll kwa ELCIN Nkurenkuru,Linus Shashipapo,Rundu le Kolin Foundation kwa Arandis, o ne a ya go tsweledisa dithuto kwa Central State University kwa Ohio (USA) ka thuso ya madi ya ga tautona. O alogile ka maemo a a kwa godimo ka degree ya metswedi ya metsi le go e tlhokomela gammogo le botsalano jwa mafatshe. O ne a ya go dira dithuto tsa molao kwa University of Dundee kwa Scotland kwa a neng a dirisa dithuso tsa madi tsa chevening, a dira gape PhD kwa National University of Ireland ka 2009.

## Tiro ya sepolotiki
Ditiro tsa ga Ngurare tsa sepolotiki di simologile ka 1983 fa a tsena sekolo kwa Nkurenkuru le kwa Linus Shashipapo, kwa a neng a le moithuti fa go tlhamiwa lekgotla la baithuti ka 1984. O nnile leloko la SWAPO ka 1986, a nna mo maemong a a farologaneng ebile a le matlhagatlhaga mo boeteleding pele jwa makgamu, makgotla le dikgaolo tsa lekgotla la banana la SWAPO. Morago ga go fetsa sekolo se segolwane. Ngurare o ne a kopa dithuso tsa madi go ya sekolong kwa moseja, o ne a kopa le mo go tonakgolo wa nako eo Hage Geingob ka 1992, mme go bolelwa fa a ne a seka a dumelelwa. O ne a kgona go dira dithuto tsa gagwe kwa United States, kwa a feditseng dingwaga di le lesome.

Fa a boa, o ne a tsenelela polotiki gape, a nna mongwe wa mapolotiki a Namibia a a itseng ka maranyane. Ka nako e bontsi bo neng bo ikaegile ka go tseelwa dikgang tsa botlhokwa ke bakwaledi, o ne a kwala tsa gagwe mo khomputirang ebile o sale a amogela go dirisa maranyane, a a dirisa go tsisa lekgotla la banana gautshwane le banana ba Namibia. Ka ngwaga wa 2004, ka fa a neng a itebaganya le sepolotiki ka teng go ne go kgatlhile bananan. O ne a thapa diopedi di tshwana le Gazza, The Dogg le Gal Level go diragatsa kwa meletlong ya SWAPO.

Ka ngwaga wa 2015, o ne a latlhegelwa ke maemo a gagwe a bokwaledi,a  kobiwa mo SWAPO ene le motlhami wa Affirmative Repositioning Job Amupanda go bo ba gogile leina la phathi mo seretseng ba bo ba roga baeteledipele ba phathi. O ne a busediwa kwa SWAPO morago ga ditsheko tse dintsi ka 2017. O ne a nna mookamedi wa metswedi ya metsi a legae ka Mopitlo 2020 mo lephateng la temothuo. Ngurare o berekile gape e le mothusa mookamedi wa lephata leo. O nea  ithola marapo mo maemong ao ka Morule a le malatsi a marataro ngwaga wa 2024 go ya palamenteng. Mothusa tautona wa SWAPO Netumbo Nandi-Ndaitwah o ne a mo tlhopha go nna mo lenaaneng la go ya palamenteng. Morago ga go fenya ditlhopho ga SWAPO ka 2024, Ngurare o ne a tlhomiwa tonakgolo wa Namibia ka Mopitlo a le masome mabedi le motso ngwaga wa 2025.

## Tsa kgwebo
O berekile a le mo lekgotleng l baokamedi kwa koporaseng ya Namdeb Diamond, Namdeb Holdings, Africa Online, Multichoice Namibia, Kalahari H oldings le Namibia Water Corporation.

## Botshelo jwa gagwe
Ngurare o nyetse *Dr. Albertina Mbute Ngurare.* Ba na le bana ba le bane. Ke Mokeresete o o tsenang kereke ya Lutere, ebile a ya kerekeng kgapetsakgapetsa.

Kwa ntle ga tsa sepolotiki, e ne e le leloko la setlhopha sa diopedi sa Rasta Rebels kwa Kaisosi, Rundu ka dingwaga tsa 1980.

## Metswedi